b'\n_START_ARTICLE_\nMielipidevanki\n_START_PARAGRAPH_\nMielipidevanki on vanki, joka on vangittu mielipiteens\xc3\xa4 (poliittisen, uskonnollisen tai muun vakaumuksensa tai n\xc3\xa4k\xc3\xb6kulmansa) vuoksi._NEWLINE_Termin mielipidevanki (englanniksi prisoner of conscience) otti k\xc3\xa4ytt\xc3\xb6\xc3\xb6n 1960-luvun alkupuolella Amnesty Internationalin perustaja Peter Benenson. Amnesty International lukee mielipidevangeiksi my\xc3\xb6s mm. etnisen alkuper\xc3\xa4ns\xc3\xa4, sukupuolensa, ihonv\xc3\xa4rins\xc3\xa4, kielens\xc3\xa4 tai seksuaalisen suuntautumisensa takia vangitut, mutta ei henkil\xc3\xb6it\xc3\xa4, jotka ovat k\xc3\xa4ytt\xc3\xa4neet v\xc3\xa4kivaltaa tai puoltaneet sen k\xc3\xa4ytt\xc3\xb6\xc3\xa4._NEWLINE_Suomi oli Amnesty Internationalin vuosiraporttien mukaan vuosina 2001 ja 2002 Kreikan ohella ainoa Euroopan unionin j\xc3\xa4senmaa, jossa oli j\xc3\xa4rjest\xc3\xb6n tunnustamia mielipidevankeja. He kaikki olivat aseistakielt\xc3\xa4ytyji\xc3\xa4. Syyn\xc3\xa4 juuri Suomen aseistakielt\xc3\xa4ytyjien nimitt\xc3\xa4miselle mielipidevangeiksi oli siviilipalveluksen pidempi kesto verrattuna lyhimp\xc3\xa4\xc3\xa4n mahdolliseen asepalveluksen kestoon. Suomen lis\xc3\xa4ksi mielipidevankeja oli vuonna 2001 seuraavissa Euroopan ja entisen Neuvostoliiton maissa: Armenia, Azerbaid\xc5\xbean, Georgia, Kirgisia, Kreikka, Turkki, Turkmenistan, Uzbekistan, Valko-Ven\xc3\xa4j\xc3\xa4 ja Ven\xc3\xa4j\xc3\xa4. Amnesty Internationalin tietojen mukaan mielipidevankeja oli vuonna 2001 yhteens\xc3\xa4 56 maassa ja vuonna 2002 en\xc3\xa4\xc3\xa4 35 maassa. Vuonna 2010 Suomessa oli Amnestyn tietojen mukaan ainakin 48 mielipidevankia.'